Amapholisa Abalekela Abakade Betshengisela Bekhokhelwa Ngabantwana
Lokhu kubikwa kumangalise abanengi ukuba amapholisa aweRiot angasuka lapho okulabantu abatshengiselayo bengatshayanga muntu
HARARE — Amapholisa aweRiot Police, amangalise uzulu weHarare ngolweSithathu, ngokubalekela abekade betshengisela ngokuthula eAfrica Unity Square eHarare, emkhosini wokukhumbula olwela amalungelo oluntu, uItai Dzamara, oselenyanga ezilitshumi lasikhombisa wathunjwayo wahle wanyamalala. Abantwana bebetshaya impembe befola beqonde kuxuku lamapholisa ukuyawanikeza amaluba lokungamakhekhe kwamaqueen cakes, njengesibonelo sothando, emkhosini wokunanza usuku lokunyamalala kuka Itai Dzamara, osefikisa iminyaka phose emibili wanyamalalayo, owenzelwe eAfrica Unity Square. Kodwa amapholisa la, aze ngobunengi embuthanweni wezihlobo zika Itai labangane, bemane bafulathela sebebona uzulu ebalanda, ekhokhelwa ngabantwana, bala ukuwamukela lalawo maluba kanye lokungamakhekhe, njengesibonelo sokubonisana uthando hatshi ukuhlukumezana lokutshaywa ngamapholisa lapho kube lokwehlukana kwemibono. Inkokheli zenhlanganiso ezehlukeneyo zikazulu, zethule amazwi okuqinisana phezu kokunyamalala kuka Itai, ongasazakali ukuba usaphila loba hatshi. Umkhokheli wenhlanganiso yeZimbabwe Peace Project, uNkosazana Jestina Mukoko, owake wathunjwa laye ngomnyaka ka 2008 uze manyana labanye emkhosini lo. Unkosazana Mukoko uthi ukwenza kwamapholisa, akumangalisi, ngoba besabe ukubonakala sebehlukuluza abantwana, kungakho engenzanga ahlezi ekwenza, ukutshaya abatshengisela ngokuthula. Ethi okumqoka yikuba abemhuli kaItai, bazi okwenzakala kuye. Uqhubeke ethi uyabuzwisisa mhlophe ubuhlungu obusemulini yakoDzamara ngokunyamalala kukaItai. Unobhala jikelele wenhlanganiso ye Occupy Africa Unity Square, engomunye wabasebenza loItai, uCharles Nyoni, uthi bakubone kufanele ukusebenza labantwana okugoqela labakaItai, abayisibonelo sothando njalo bemsulwa. Abakade bekulumbuthano basole inkulumo yabezomvikela yokwethusela uzulu otshengisela ukukhonona kwakhe, uNyoni ethi owabo umsebenzi ngowokulondoloza ukuthula lokuvikela uzulu wonke jikelele elizweni, hatshi ngoba ngowaliphi ibandla lombusazwe. U-Itai Dzamara, obekhunjulwa ngolweSithathu, ucatshangelwa ukuba uthunjwe ngabezomvikela abasebenza nsitha, nyakenye, mhlaka 9 Mbimbitho, 2015 lalamhla lokhu engaziwa ukuthi ukuphi. Umfowabo uPatson uke waveza umfanekiso obekuthiwa nguye i-Itai, ebotshiwe, ethi uwunikezwe ngabantu angazange ababetha ngamagama. UPatson, uthembisa uzulu ukuba, uzoveza okunye okutsha asekutholile yena lemhuli okuphezu komnewabo. Bekuhlatshelwa ingoma ezehlukeneyo embuthanweni lo, abavele enhlanganisweni ezehlukeneyo zikazulu besethula amazwi abo wokuqinisana labemhuli kaDzamara kanye lalabo ake wasebenza labo ku Occupy Africa Unity Square.